Pistool gekap wat nes speelgoedwapen lykCulper Precision se Block 19-pistool. (Foto: Facebook) ’n Amerikaanse wapenvervaardiger het wyd kritiek ontlok vir sy vervaardiging van ’n regte pistool wat op ’n druppel na ’n Lego-speelgoedwapen vir kinders lyk. Die ontwerp van die pistool word veral gekap gegewe die feit dat ook kinders die slagoffers is van massaskietery in die VSA en dat talle noodlottige voorvalle reeds aangemeld is waar kinders per ongeluk vuurwapens afgevuur het. Lego, die Deense vervaardiger van die bekende boublokkies, het onlangs die wapenvervaardiger Culper Precision in die Amerikaanse deelstaat Utah versoek om die vervaardiging van sy vuurwapenomhulsel van rooi, blou en geel te staak. Brandon Scott, uitvoerende hoof van Culper Precision, het intussen bevestig dat die maatskappy besluit het om die pistool aan die mark te onttrek nadat hy minder as 20 van dié pistole verkoop het. “Ons organisasie het na Lego uitgereik wat toe ’n brief aan die roekelose wapenvervaardiger gerig het,” sê Shannon Watts, stigter van die groep Moms Demand Action, wat hulle beywer vir strenger wapenbeheer. Die kleurvolle baksteenontwerp van Culper Precision se semi-outomatiese wapen wat verlede maand as ’n “Block 19” bemark is, stem ooreen met die kleurvolle ontwerp van Lego-boublokkies. Die Block 19 kos tussen $549 (sowat R8 000) en $765 (sowat R11 000) “en ja, jy kan met Lego daarop bou,” het Culper Precision verlede maand in ’n plasing op Facebook gesê. “Hier is een van daardie kinderdrome wat bewaarheid word. “Gewere is lekker. Skiet is lekker. 30 patrone is lekker,” het die maatskappy ook op sy webwerf geskryf. Die Block 19 is sedertdien van Culper Precision se webwerf verwyder. Watts het intussen aan die Washington Post gesê haar eerste reaksie toe sy diespeelgoedwapen gesien het, was dat dit “siek” is en dat “kinders gaan sterf”. Sy het ook daarop gewys dat dit volgens die organisasie Everytown vanjaar reeds meer as 165 keer gebeur het dat kinders in die VSA per ongeluk ’n vuurwapen afgevuur het. Verlede jaar is 142 mense in die VSA dood, nadat kinders of minderjariges per ongeluk ’n vuurwapen afgevuur het. Die omstredenheid rakende die Block 19 volg te midde van pres. Joe Biden se verbintenis tot die stryd teen die “epidemie” van vuurwapengeweld. Die Demokraat het in Junie maatreëls voorgestel om die verspreiding van vuurwapens op federale vlak te beperk, maar die Amerikaanse Kongres is diep verdeeld oor die kwessie en die Demokrate sukkel om wetgewing deur te voer.